Tužba podnesena 17. svibnja 2019. – Graanhandel P. van Schelven protiv Komisije
(predmet T-306/19)
Jezik postupka: engleski
Stranke
Tužitelj: Graanhandel P. van Schelven BV (Nieuwe Tonge, Nizozemska) (kojeg zastupa: C. Almeida, odvjetnik)
Tuženik: Europska komisija
Tužbeni zahtjevi
Tužitelj od Općeg suda zahtijeva da:
poništi članak 1. točku 3. Provedbene uredbe Komisije (EU) 2019/446;1
naloži tuženiku da dostavi svu mjerodavnu dokumentaciju koja je dovela do donošenja Uredbe (EU) 2019/446.
Tužbeni razlozi i glavni argumenti
U prilog osnovanosti tužbe tužitelj ističe pet tužbenih razloga.
Prvi tužbeni razlog temelji se na tvrdnji da se Komisijin opoziv ovlaštenja „Control Union Certifications” (CUC) za izdavanje certifikata o ekološkim proizvodima u EU čini proizvoljan jer se zasniva na pogrešnim činjenicama.
Drugi tužbeni razlog temelji se na tvrdnji da je povrijeđeno tužiteljevo osobno pravo na zaštitu od proizvoljnog opozivanja ovlaštenja izdavateljima certifikata o ekološkim proizvodima za provođenje ekološke kontrole EU-a u trećim zemljama. Njegov interes kao sudionika na tržištu ekoloških proizvoda nije zaštićen.
Treći tužbeni razlog temelji se na tvrdnji da opoziv CUC-ovog ovlaštenja za izdavanje certifikata o ekološkim proizvodima u EU dovodi do blokade opskrbe ekološkim proizvodima u okviru desetljeća dugih trgovinskih odnosa, te do štete za prava tužitelja kao uvoznika. Taj neposredni interes utvrđen je u pobijanoj uredbi zato što je tužitelj bio primatelj, kao uvoznik, certifikata o nadzoru koje je izdao CUC, što mu je omogućavalo da pristupi tržištu ekoloških proizvoda i stočne hrane u EU. CUC je izdavatelj ekoloških certifikata za farme u crnomorskoj regiji koje su izvor ekoloških proizvoda za tužiteljevog glavnog dobavljača.
Četvrti tužbeni razlog temelji se na tvrdnji da je Komisija povrijedila tužiteljevo pravo da miješanje u njegovu djelatnost bude proporcionalno, kao i temeljno jamstvo njegova vlasništva i slobodu trgovine.
Peti tužbeni razlog, koji se odnosi na tužiteljev drugi zahtjev za pristup dokumentnima Komisije, temelji se na tvrdnji da tužitelj ima opće pravo pristupa koje mu jamči pravo EU te koje se temelji na jamstvu pravičnog postupka i pravu na saslušanje, kako ih štite mjerodavni instrumenti za ljudska prava.
____________
1 Provedbena uredbe Komisije (EU) 2019/446 of 19. ožujka 2019. o izmjeni i ispravku Uredbe (EZ) br. 1235/2008 o detaljnim pravilima za provedbu Uredbe Vijeća (EZ) br. 834/2007 s obzirom na režime za uvoz ekoloških proizvoda iz trećih zemalja (SL 2019 L 77, str. 67.).